Tekijänoikeuden tiedotus- ja valvontakeskus ry, eli TTVK

avasi toissapäivänä Piraattilahti.fi-sivuston, jonka tarkoituksena on

yhdistyksen mukaan valistaa ihmisiä erilaisista kulttuurin ja viihteen

laillisista palveluista tekijänoikeuksia loukkaavan materiaalin sijaan. Sivusto

jäljittelee Pirate Bayn ulkoasua jopa niin pitkälle, että eilen uutisoitiin sen

itse asiassa kopioineen

sivuston css-tyylin ja hmtl-koodin suoraan Pirate Baylta, kaikkine

alkuperämerkintöineen.

On tietysti täysin mahdollista, että TTVK:n kampanja on jotenkin

niin salaviisas veto, ettei se tällaiselle ummikolle kaikessa laajuudessaan heti

aukea. Mutta mikäli yhdistyksen toiminnanjohtajan haastattelusta voi mitään

päätellä, kyse on ilmeisimmin joko täysin amatöörimäisestä toiminnasta,

laiskuudesta tai huolimattomuudesta. Oli syy sitten mikä tahansa, TTVK:n

tempaus on lahja Pirate Baylle ja kaikille tekijänoikeuksien vapauttamista

ajaville tahoille.

Paitsi että yhdistys on jo ehtinyt siis tekemään itsensä

täysin naurunalaiseksi muilta kopioivana tekijänoikeusjärjestönä, kärsii se nyt

nahoissaan, kun hakkeriyhteisö vastasi huutoon kaatamalla

sen nettisivut palvelunestohyökkäyksellä. Digilelut.fi kyseli myös ihan

aiheellisesti, että miksi TTVK

pääsee Pirate Bayn sivuille, mutta tavalliset käyttäjät eivät.

Pirate Bayn edustaja kommentoi

asiaa tuoreeltaan seuraavasti:

”Olemme raivoissamme

tällaisesta. Ihmisten pitää ymmärtää, mikä on oikein ja mikä väärin. Tällainen

aineiston varkaus internetissä on uhka maailmantaloudelle.”

Minä ainakin ymmärsin kommentin heitetyn täysin kieli poskessa,

mutta TTVK:n Antti Kotilainen ei asiaa nähnyt samoin:

”On ironista, että

Pirate Bay, jonka koko toimintaideologia perustuu luovien sisältöjen

luvattomaan jakamiseen, katsookin nyt kommenttinsa perusteella toimintansa

olevan uhka maailman kansantaloudelle.”

Pisteet näyttäisi siis tästäkin ajatustenvaihdosta valuvan

Pirate Baylle. Todella mielenkiintoiseksi asia muuttui, kun Pirate Bay ilmoitti

saattavansa vaatia TTVK:lta 5000 euron maksua käyttöehtojensa rikkomisesta ja

jopa harkitsevansa oikeustoimia. TorrentFreak-sivustolla vihjailtiin

jopa suuremmista korvausvaatimuksista esimerkiksi kaistankäyttöön vedoten. Tämähän

menisi tavallaan täysin linjassa yhdistyksen itse noudattaman mielivaltaisen

korvausvaatimuspolitiikan kanssa, jossa parin kympin arvoisen cd-levyn

lataamisesta seuraa

600 euron maksu.

Mikäli asia etenee oikeuteen asti, on etu silloinkin Pirate

Baylla. Huonoimmassa tapauksessa se vain voittaa oikeusjutun, jolloin TTVK

joutuu maksamaan sille korvauksia. Nykyisen käytännön mukaan ne eivät

voi olla ihan olemattomat. Mitä pienemmät korvaukset, sitä enemmän oikeuden

päätös nakertaa nykyistä korvauskäytäntöä. Suurempi voitto Pirate Baylle olisi

kuitenkin sen tappio oikeudessa, joka olisi ennakkotapaus siitä, ettei

tekijänoikeuksia tarvitse kunnioittaa. Kummin vain, TTVK ottaa turpaansa ja

Pirate Baylla nauretaan partaan.

Menee asia oikeuteen tai ei, Pirate Bay on jo oikeastaan

voittanut. Yleensä kansalaisten sympatiat näyttäisivät kääntyvän sitä enemmän

tekijänoikeusjärjestöjä vastaan, mitä enemmän asiat ovat esillä. Eikä ihme, kun

niiden toiminta ei näköjään juuri päivänvaloa kestä. Esimerkiksi TTVK:n

”Chisugaten” jälkimainingeista syntyi järkeä tekijänoikeuslakiin vaativa kansalaisaloite ja asiaa

ajava facebook-ryhmä.

Uskon tämän olevan vasta alkusoittoa ennen asiasta todella käytävää

laajamittaista keskustelua.

On todella vaikeaa nähdä, että TTVK pystyisi tätä asiaa

mitenkään kääntämään voitoksi, kun yhdistyksen toiminta mediassa on tähänkin

asti ollut sanalla sanoen surkeaa. Aiemmin yhdistystä ei tuntenut kukaan, ja

nyt kun se on säännöllisesti esillä, näyttäytyy se lähinnä pikkulapsilta

läppäreitä takavarikoivana, teineille vuosikausien

velkavankeuksia ajavana ja kansalaisia uhkailevana mafiajärjestönä. Hyvin

se on oikeastaan onnistunut vain keräämällä töppäyksillään kansainvälistä

julkisuutta, mutta ehkä kaikki julkisuus ei kuitenkaan ole hyvästä.